C 208/19

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 208/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Ceylon Cinnamon“

EÚ č.: PGI-LK-02298 – 5. 3. 2017

CHOP ( ) CHZO (X)

1. Názov (názvy) [CHOP alebo CHZO]

„Ceylon Cinnamon“

2. Členský štát alebo tretia krajina

Srí Lanka

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.) a trieda 2.10. Esenciálne oleje.

3.2. Opis výrobku, na ktorý sa vzťahuje názov uvedený v bode 1

„Ceylon Cinnamon“ je názov rastlinného produktu, ktorý sa konzumuje najmä ako korenina. Škorica „Ceylon Cinnamon“ sa vyrába zo škoricovníka cejlónskeho (Cinnamomum zeylanicum) pochádzajúceho zo Srí Lanky (Cejlón).

Škorica „Ceylon Cinnamon“ má sladkastú chuť a citrusovú arómu s medovým tónom. Má svetlohnedú až mierne červenkastú farbu, pričom mletá škorica je zlatožltkastá až hnedá.

Surovinou používanou na prípravu škorice „Ceylon Cinnamon“ je kôra a listy škoricovníka cejlónskeho (Cinnamomum zeylanicum). Kôra je obzvlášť tenká, jemná a mäkká, v dôsledku čoho majú zvitky kôry jemnú textúru a ľahko sa lámu. Kôra je svetlohnedá a sladká s citrusovým tónom. Strom má obsah kumarínu menej ako 0,004 % a obsah cinnamaldehydu v éterických olejoch je 8 % až 70 %.

Škorica „Ceylon Cinnamon“ sa vyskytuje v niekoľkých podobách:

i) Zvitky

Ošúpaná vrstva vnútornej kôry z kmeňa dospelého škoricovníka sa najskôr usuší na (nepriamom) slnku stočená a spojená prekrývajúcimi sa časťami, ktorých dutina je vyplnená kúskami ošúpanej škorice, tak, aby dosahovala dĺžku približne 1050mm ± približne 50mm. Obsah vlhkosti je najviac 15 %. Obsah éterických olejov v sušine je minimálne 1 %. Farba sa pohybuje od CC4 do CC9. Obsah cinnamaldehydu v éterickom oleji je 50 % až 70 %. Trvanlivosť je dva až tri roky.

ii) Nasekané zvitky

Nasekané zvitky sa vyrábajú zo škoricových zvitkov tak, že sa nasekajú na požadovanú dĺžku (20 mm ≤ 525 mm). Nasekané škoricové zvitky sa zaraďujú do tried podľa priemeru, farby a rozsahu škvŕn. Obsah vlhkosti je najviac 15 %. Obsah éterických olejov v sušine je 1 % alebo menej. Obsah cinnamaldehydu v éterickom oleji je 50 % až 70 %. Farba sa pohybuje od CC4 do CC9. Trvanlivosť je dva až tri roky.

iii) Prášok

Prášok zo škorice „Ceylon Cinnamon“ má hnedú (CC10) až zlatožltkastú farbu (CC5) a získava sa z ošúpanej vrstvy vnútornej kôry. Obsah éterických olejov v sušine je minimálne 0,5 %. Obsah cinnamaldehydu v éterickom oleji je 50 % až 70 %. Trvanlivosť je dva až tri roky.

iv) Olej z listov

Olej zo škorice „Ceylon Cinnamon“ sa získava destiláciou listov a konárikov škorice, ktoré zostali po zbere, vodnou parou. Farba oleja sa môže pohybovať od veľmi svetlej žltej (CC1) po jantárovožltú (CC7). Obsah cinnamaldehydu je od 8 % do 40 % hmotnosti. Index lomu sa pohybuje od 1,527 do 1,540 a relatívna hustota od 1,034 do 1,54 pri teplote 28 °C. Trvanlivosť je dva roky.

v) Olej z kôry

Olej z kôry škorice „Ceylon Cinnamon“ sa získava destiláciou škoricovej kôry. Obsah cinnamaldehydu tohto produktu sa pohybuje medzi 30 % až 70 % a farba od svetložltej (CC2) po jantárovožltú (CC7). Obsah cinnamaldehydu je 30 % až 50 % hmotnosti. Index lomu sa pohybuje od 1,555 do 1,58 a relatívna hustota od 1,01 do 1,03 pri teplote 28 °C. Trvanlivosť je dva roky.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby škorice „Ceylon Cinnamon“ sa uskutočňujú vo vymedzenej zemepisnej oblasti. Patria medzi ne:

— rozmnožovanie,

— pestovanie,

— regulácia výsadby,

— zber,

— spracovanie,

— klasifikácia.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Zvitky, nasekané zvitky a prášok

— Po nasekaní a drvení sa výrobok balí do jutových, papierových, bavlnených alebo polyetylénových vrecúšok, potravinárskej hliníkovej fólie alebo iného potravinárskeho obalu. Balenie musí byť uzavreté, aby nedošlo k absorbovaniu vlhkosti.

— Uskladnenie vyžaduje izbovú teplotu a suché a vetrané prostredie, aby sa zabránilo chemickej a mikrobiologickej kontaminácii.

— Obsah vlhkosti: < 15 % bez priameho slnečného žiarenia.

Olej z kôry a z listov

Oleje z kôry a listov sa dodávajú vo vzduchotesných sklenených nádobách alebo kovových nádobách s epoxidovou vrstvou, aby sa zabránilo prítomnosti vzduchu. Materiál nádoby nesmie meniť vlastnosti výrobku a musí ho chrániť pred priamym slnečným žiarením. Kupujúci a dodávateľ sa môžu dohodnúť aj na iných nádobách, pokiaľ je olej chránený pred priamym slnečným žiarením.

3.6. Špecifické pravidlá označovania výrobku, na ktorý sa vzťahuje registrovaný názov

Tento výrobok sa pri balení na účely predaja spotrebiteľovi označuje ako „Ceylon Cinnamon“. Každé balenie škorice „Ceylon Cinnamon“ musí obsahovať registračné číslo výrobcu.

Pre označovanie prášku zo zvitkov škorice „Ceylon Cinnamon“ (ako výrobkov určených na ľudskú spotrebu) platia tieto špecifické povinné pravidlá:

— názov, obchodný názov alebo názov značky a adresa výrobcu alebo baliarne,

— číslo alebo kód šarže,

— čistá hmotnosť,

— trieda výrobku (ak sa naň vzťahuje),

— miesto pôvodu – Srí Lanka.

4. Stručné vymedzenie zemepisnej oblasti

Zemepisná oblasť zahŕňa celý ostrov Srí Lanka s rozlohou 65 651 km2 s jednotnými klimatickými a agronomickými podmienkami, pre ktoré sú charakteristické dva monzúny za rok spôsobujúce zrážky, stabilné slnečné žiarenie a stabilné pôdne a iné agronomické vlastnosti. Tieto podmienky sa obmedzujú na nadmorskú výšku medzi 10 a 700 metrov nad morom. Škorica vyrábaná v inej ako vymedzenej nadmorskej výške a s inou špecifikáciou nesmie byť predávaná ako škorica „Ceylon Cinnamon“.

5. Súvislosť so zemepisnou oblasťou

Žiadosť o registráciu výrobku „Ceylon Cinnamon“ sa zakladá na vlastnostiach, znakoch a povesti tohto výrobku.

5.1. Špecifickosť zemepisnej oblasti

Environmentálne faktory

Zemepisná oblasť má špecifické topografické a klimatické podmienky vhodné na pestovanie škorice „Ceylon Cinnamon“. Škorica „Ceylon Cinnamon“ sa pestuje v rôznych podmienkach od polosuchých po vlhké zóny a na pôdach od strieborného piesku cez hlinité a lateritické pôdy po štrkové srílanské pôdy.

Teploty sa vo všeobecnosti pohybujú medzi 25 °C a 32 °C. Ročný úhrn zrážok v regióne je 1 250 až 3 500 mm. Na Srí Lanke sú dve obdobia dažďov, vďaka čomu sú na ostrove každoročne štyri ročné obdobia a tropické podnebie s veľmi výraznými obdobiami sucha a dažďa. Škorica „Ceylon Cinnamon“ sa pestuje na celom ostrove Srí Lanka v nadmorských výškach od 10 do 700 metrov nad morom.

Ľudské faktory

Keďže škorica „Ceylon Cinnamon“ sa pestuje a spracúva od nepamäti, celý proces pestovania sa zakladá na dlhoročnej tradícii a praxi. Zručnosti a postupy sa odovzdávajú medzi členmi rodín, ktoré pracujú ako tímy.

Pestovanie škorice „Ceylon Cinnamon“ sa skladá z rôznych krokov, ktoré prispievajú k čo najlepšej kvalite a k čo najvyššiemu výnosu:

— Ľudia, ktorí pripravujú zvitky, sa nazývajú „odborní šúpači“ alebo „škoricoví technici“. O správnom čase na zber rozhoduje práve šúpač. Keď vývoj rastliny a vlhké podnebie spĺňajú predpoklady na získanie škorice „Ceylon Cinnamon“ najvyššej kvality, šúpači začnú zber tým, že vyberajú vnútornú kôru, ktorá sa ľahko oddeľuje od jadra dreva. Tým sa zabezpečí zachovanie vysokého obsahu oleja v kôre.

— Zberači vedia vďaka nadobudnutým poznatkom identifikovať, ktoré stromy sú najvhodnejšie na zrezanie, a používajú na to špeciálne nástroje. Pomocou týchto nástrojov, predovšetkým keththa a sooruna koketha, osekajú kmene škorice tak, aby dosiahli hrúbku a dĺžku stanovenú pre zvitky škorice „Ceylon Cinnamon“.

— Pomocou oceľovej škrabky šúpači oškrabávajú jemnou a odbornou metódou vonkajšiu kôru, aby sa zabránilo poškodeniu vnútornej kôry. Potom sa kôra dôkladne trie mosadznou tyčou, aby sa oddelila od dreveného kmeňa.

— Šúpači vezmú zakrivenú vnútornú kôru a naplnia ju ďalšími kusmi kôry tak, aby tvorila zvitky, ktoré musia byť 42 palcov dlhé. Tie sa merajú pomocou tyče nazývanej pethi kotuwa.

— Po prvotnom sušení trvajúcom približne 24 hodín sa zvitky ručne lisujú a zakrúcajú, čím sa zabezpečí jednotný priemer. Zvitky sa potom roztriedia a nechajú sa druhýkrát schnúť šesť až desať dní, aby sa dosiahol obsah vlhkosti menej ako 15 %. Zvitky sa sušia na vzduchu na natiahnutých lanách alebo špeciálnych tyčiach umiestnených pri strope, aby sa využila dobrá cirkulácia vzduchu.

— Zvitky a nasekané zvitky škorice „Ceylon Cinnamon“ sa roztriedia podľa tradičného srílanského klasifikačného systému, na základe ktorého sa zaraďujú do tried Alba (priemer približne 0,24 palcov a lámavá štruktúra), Continental (priemer približne 0,63 palcov, menej lámavá štruktúra, ale so šiestimi podtriedami), Mexican (priemer menej ako 0,75 palcov, hlavná prísada mnohých mexických pokrmov, sladká a hrejivá príchuťou s jemnými citrusovými tónmi) a Hamburg (priemer menej ako 1,3 palcov, považuje sa za hrubšiu a tmavšiu ako ostatné triedy).

Tieto postupy umožňujú prísun oleja a vlhkosti z jadra stromu do vnútornej kôry a do škorice „Ceylon Cinnamon“. To zvyšuje kvalitu škorice „Ceylon Cinnamon“, najmä jej výrazné organoleptické vlastnosti.

Povesť

Záznamy o obchode so škoricou „Ceylon Cinnamon“ siahajú až do dôb starovekého Egypta, Babylonu, Arábie, Benátok, Grécka a Ríma.

Obchod so škoricou ovládali Arabi, ktorí utajovali zdroj tohto výrobku, aby si tým zabezpečili monopol. Až v 13. storočí sa objavila prvá zmienka o mieste výroby tohto vzácneho korenia, ktorým bola arabská kronika s názvom „Pamiatka miest a histórie božích otrokov“. V tom čase bola škorica považovaná za vzácnejšiu ako zlato.

„Niet pochybností o tom, že škorica „Ceylon Cinnamon“, podľa autentických záznamov oslavovaná od polovice štrnásteho storočia, je najlepšia na svete a je jedným z mála dôležitých výrobkov pochádzajúcich z tohto ostrova. Vďaka arabským karavánam ju poznali aj Rimania, ktorý za libru tejto aromatickej koreniny v Ríme platili sumu zodpovedajúcu ôsmym anglickým librám. Cejlón (ktorý De Barras nazval „matkou škorice“) si preto vyslúžil názov „škoricový ostrov“.“ (Ferguson, 1887)

Vydanie Encyklopédie Britannica z roku 1911 uvádza, že škorica tohto druhu vyrábaná na iných miestach sa nevyrovná škorici „pestovanej na Cejlóne“, pričom zas poukazuje na to, že „Kvalitná škorica „Ceylon Cinnamon“ má veľmi tenkú hladkú kôru svetložltkastej hnedej farby, veľmi výraznú vôňu a osobitnú sladkú, hrejivú a príjemnú aromatickú chuť.“.

V roku 2019 uverejnil časopis New Food Magazine článok Hasithu Priyashanthu o škorici „Ceylon Cinnamon“, v ktorom sa zdôrazňuje jej vysoká kvalita a dobré vlastnosti s „osobitným dôrazom na rozdielnosť v porovnaní so škoricou cassia“.

Dokumentárny film o esenciálnych olejoch zo Srí Lanky s názvom „Essential Oil Industry in Sri Lanka“ (Priemysel esenciálnych olejov na Srí Lanke) sa venuje histórii a povesti škorice „Ceylon Cinnamon“ a opisuje výborné vlastnosti škoricového oleja. Tento film v roku 2014 skoncipovala a produkovala Katedra chemického a procesného inžinierstva Univerzity v Moratuwe na Srí Lanke. Skladá sa z troch častí a je dostupný na známych webových sídlach určených na zdieľanie videosúborov.

Reštaurácie vyššej kategórie, ako napríklad v malajzijských mrakodrapoch Petronas Twin Towers alebo v Hongkongu, dnes ponúkajú škoricu „Ceylon Cinnamon“ ako súčasť poobedňajšej ponuky High Tea alebo k šiškám churros z raňajkového menu. Hotely vo Washingtone D.C. ponúkajú možnosť korenistého čaju so škoricou „Ceylon Cinnamon“ bez kofeínu v rámci svojho izbového jedálenského menu. Na webovom sídle „Penzeys Spices“ z roku 2020 sa nachádza množstvo receptov s použitím zvitkov a prášku zo škorice „Ceylon Cinnamon“.

5.2. Špecifickosť výrobku

Výrobok „Ceylon Cinnamon“ sa vyrába zo škoricovníka cejlónskeho (Cinnamomum zeylanicum), odrody pochádzajúcej zo Srí Lanky.

Všetky podoby škorice „Ceylon Cinnamon“ sa vyznačujú intenzívnou arómou, jemnou a sladkastou chuťou a citrusovou vôňou s jemným medovým tónom a obsahom oleja (zvitky, kôra a prášok).

Kôra škoricovníka cejlónskeho (Cinnamomum zeylanicum) je obzvlášť tenká, jemná a mäkká, v dôsledku čoho sú zvitky kôry veľmi lámavé a majú jemnú textúru. Je svetlohnedá a sladká s citrusovým nádychom. V porovnaní s ňou má škorica cassia tmavohnedšiu farbu, je hrubšia a tvrdá a má menej výraznú chuť.

Všetky podoby škorice „Ceylon Cinnamon“ majú stredný až nízky obsah cinnamaldehydu a zanedbateľné množstvo kumarínu v porovnaní so škoricou cassia, ktorá ma vysoký obsah oboch látok.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku

Okrem stáročnej povesti spojenej s neprerušenou tradíciou vo výrobných metódach vyplývajú vlastnosti a znaky škorice „Ceylon Cinnamon“ takisto z tradičných srílanských environmentálnych a ľudských faktorov.

Výnimočne vysoká aromatická intenzita a sladkastá aróma škorice „Ceylon Cinnamon“ súvisí so špecifickými topografickými a klimatickými podmienkami (kombinácia úhrnu zrážok, nadmorskej výšky a teploty) zemepisnej oblasti a s miestnymi výrobnými metódami.

Osobitné chemické a organoleptické vlastnosti škorice „Ceylon Cinnamon“ súvisia s obdobiami zberu v závislosti od juhozápadného monzúnu od mája do septembra a severovýchodného monzúnu od decembra do februára, ako aj od tradičných poznatkov o zbere škorice, šúpaní, sušení a príprave zvitkov.

Zvitky sa zaraďujú do tried podľa priemeru a rozsahu škvŕn. Triedy sú známe pod názvami Alba, Continental, Mexican a Hamburg. Každá z týchto kategórií má podtriedy. Klasifikácia sa nezakladá na farbe. Vďaka tradičnému know-how výrobcov pri klasifikačnom procese majú zvitky určitú podobu a zaraďujú sa do tried podľa priemeru a rozsahu škvŕn.

Škorica „Ceylon Cinnamon“ sa líši od škorice cassia výraznejšími aromatickými znakmi a sladkosťou, ktoré sú dôsledkom klimatických, agronomických a botanických podmienok na Srí Lanke. Kôra je mäkká, podobná papieru a tenká. Škorica „Ceylon Cinnamon“ sa spracúva a tvaruje do zvitkov spôsobom, ktorý umožňuje lepšie prejavenie jej organoleptických vlastností. Vďaka týmto rozdielom má škorica „Ceylon Cinnamon“ jemnejšiu štruktúru a väčšiu schopnosť zachovať si tieto vlastnosti po zabalení, pričom trvanlivosť je v dôsledku vyššieho obsahu vlhkosti dva až tri roky.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Upravené znenie špecifikácie je dostupné na internetovej adrese výboru SLEDB: http://pureceyloncinnamon.srilankabusiness.com/index.html

(1) Ú. v. EÚ L 343, 14.12.2012, s. 1.